Niels Christian Nielsen (S), 2009-05-04:
Der findes klimaforandringsfornægtere, og så findes der øfornægtere.
Den årvågne læser af det her forslag til folketingsbeslutning vil konstatere, at forslagsstillerne absolut ikke hører til den sidste kategori, ej heller til den første.
Den seneste kommunalreform har ikke medført en stigende befolkningsudvikling på vores småøer, desværre.
Tværtimod er befolkningstallet gennem de sidste fem årtier blevet cirka halveret, så det samlede befolkningstal nu udgør lidt over 5.000 på eksempelvis de 27 danske småøer, der er med i Sammenslutningen af Danske Småøer.
Om diverse kommunalreformer bærer skylden eller dele af skylden, ja, det får vi nok aldrig opklaret.
Derimod er der ingen tvivl om, at manglende demokratisk repræsentation og dermed også manglende indflydelse i eksempelvis kommunalbestyrelser fra øboernes side spiller en stor rolle.
Efter kommunalreformen i 2005, hvor storkommuner blev dannet, er det ikke nødvendigvis småøernes tarv og udvikling, der har stået øverst på kommunalbestyrelsernes dagsorden.
Hvis der endelig er øboer repræsenteret i en kommunalbestyrelse, har det oftest været tilfældighedernes principper, der har rådet.
Op til kommunalreformen i 1970 havde de enkelte øer dog deres eget sogneråd.
Hvis vi skal sikre, at vores småøer også fremover er beboede, skal der gøres en ekstraordinær stor indsats fra regeringens og Folketingets side.
Kommuner med småøer kan ikke selv løfte den her opgave.
Derfor er dette beslutningsforslag et lille skridt i den rigtige retning, så vi kan få opbremset den sivende affolkning, der sker for nærværende.
Vi ønsker ikke sognerådene tilbage, men vi ønsker, at de ildsjæle, iværksættere, håndværkere, børnefamilier og ældre, der bor eller ønsker at bo på en ø, får en direkte eller indirekte indflydelse på de beslutninger og beslutningsprocesser, der vedrører øforhold.
For netop ved at udvikle og styrke lokaldemokrati på småøerne, tror vi på, at bosætning og erhvervsudvikling kan blive stimuleret.
Det kræver dog en ændring af den kommunale styrelseslov, så kommuner med småøer får mulighed for oprettelse af direkte eller indirekte valgte øråd.
I et skriftligt svar fra tidligere velfærdsminister Karen Jespersen til Folketingets Kommunaludvalg den 27. november 2008 svarede ministeren bl.a., at en kommunalbestyrelses adgang til at tillægge et særligt udvalg en beslutningskompetence er særdeles begrænset.
Svaret var givet på baggrund af spørgsmålet, om den kommunale styrelseslov netop rummer mulighed for oprettelse af egentlige øråd på småøerne, som kan udstyres med reel kompetence i forhold til færgedrift, lægebetjening, undervisning osv.
I forbindelse med kommunalreformen - ved § 44 i lov om revision af den kommunale inddeling - blev det sikret, at tidligere fastsatte vilkår om en kommunalbestyrelses forpligtelse til nedsættelse af øudvalg blev opretholdt.
Det betyder på dansk, at hvor der før var en forpligtigelse til at nedsætte et øudvalg, skulle den nye sammenlagte kommune føre forpligtelsen videre på uændrede vilkår.
Så er det i nogle af disse vilkår fastsat, at øboernes repræsentanter i udvalget vælges ved direkte valg på øen.
Disse forpligtigelser er igen tilfældige.
Og i et svar til Folketingets Økontaktudvalg den 24. oktober 2008 svarede velfærdsministeren, at hverken ministeren eller ministeriet havde et overordnet kendskab til, hvilken type udvalg eller råd m.v. de enkelte kommunalbestyrelser havde nedsat eller ville nedsætte.
Med den foreslåede ændring af den kommunale styrelseslov får vi nu gjort op med det brogede og spegede billede, der er omkring øboernes mulighed for at øve indflydelse på de forhold, der vedrører småøernes forhold.
Færgerne er uomtvisteligt livsnerven til og fra småøerne, og selv om persontransporten for de fastboende er gratis, er betalingen for godsog varetransport en klods om benet for netop erhvervene på småøerne.
For en dagligvarebutik betyder det forlods en fordyrelse af dagligvarerne, som der kun er beboerne og de besøgende til at betale.
Her er der en naturlig smertetærskel for prissætning, som gør det meget, meget vanskeligt at få en nogenlunde indtjening f.eks. til en økøbmand.
En løsning kunne jo være at sidestille landevejene og vandvejene.
Beslutningsforslaget lægger således op til at give økommunerne et sæt fælles spilleregler i forbindelse med oprettelse af direkte eller indirekte valgte øråd.
Vi vil ikke miste en brik i den mangfoldighed, der gør Danmark til noget særligt.
Livet på de danske småøer er nemlig en brik af særdeles høj værdi for Danmark.
Jeg ser frem til et meget positivt og konstruktivt udvalgsarbejde.